প্রকাশিত: ০৫:০৪ পিএম, ০৩ এপ্রিল ২০১৮
বিবাদ, বিভাজন, ভাগাভাগি, দলাদলি, দ্বন্দ্ব- এই শব্দগুলো গেল কয়েকদিন ধরে চলচ্চিত্রপাড়ায় সবেচেয়ে উচ্চারিত ও আলোচিত শব্দ। সরকার নিয়ন্ত্রিত এফডিসি ও চলচ্চিত্র পরিবার একে অপরের প্রতিপক্ষ হয়ে আজ দুইভাগে চলচ্চিত্র দিবস পালন করছে।
সকাল থেকেই এফডিসি প্রাঙ্গণে আনন্দের পাশাপাশি বিব্রতকর অবস্থাও বিরাজ করছিল। অবশেষে সেই বিভাজনের মরুভূমিতে বৃষ্টির অমিয়ধারা নামাতে এগিয়ে এলেন তথ্য প্রতিমন্ত্রী ও জনপ্রিয় অভিনেত্রী তারানা হালিম। চলচ্চিত্র পরিবারের আমন্ত্রণ এড়িয়ে যাননি তিনি। এলেন, মঞ্চে বসলেন। সবাই যখন প্রতিপক্ষ দলের প্রতিমন্ত্রীকে মঞ্চে দেখে এই সেই ভাবছেন তারানা তখন ছড়ালেন সুখের বার্তা।
নিজের বক্তব্যে তিনি বলেন, ‘আমি আনন্দিত আপনারা এতকিছুর পরও আমাকে আপনাদের আয়োজনে আমাকে ডেকেছেন। এখানে বসে আছেন আমার বাবার মতোই যাকে শ্রদ্ধা করি আমাদের রাজনৈতিক অহঙ্কার বাণিজ্যমন্ত্রী তোফায়েল আহমেদ, আমার শ্রদ্ধেয় চাচা হাসান ইমাম, আমার প্রিয় দুই ভাই নায়ক ফারুক ও আলমগীর। আরও যারা আছেন সবাই আমার ভাই। ভাইবোনে বিরোধ হয় না। আমরা আত্মীয়, আমাদের কোনো বিরোধ থাকতে পারে না। আমি জানিনা কেন এফডিসির সঙ্গে চলচ্চিত্রের মানুষদের দূরত্ব। জানতে চাইও না। আমি জানাতে চাই এসব দূরত্ব আমি কাটিয়ে তুলবো। আপনাদের মেয়ে, আপনাদের বোনের ওপর নির্ভর করুন। আমি দুই মাস হলো এই মন্ত্রণালয়ে এসেছি। এখনো অনেককিছুই সামলে উঠতে পারিনি। তবে দ্রুতই চলচ্চিত্রের সব সমস্যা দূর করতে কাজ করবো আমি।’
তিনি আরও বলেন, ‘আমরা এখানে সবাই মুক্তিযুদ্ধের পক্ষের শক্তি। আমাদের আদর্শ বঙ্গবন্ধু। আমরা সবাই প্রধানমন্ত্রী শেখ হাসিনাকে ভালোবাসি। আমাদের মধ্যে কখনোই বিরোধ থাকতে পারে না, পারবে না। আমি কোনো আশ্বাস নয়, ওয়াদা করে গেলাম আমি কাজ করবো। প্রধানমন্ত্রী অনেকের ভিড়ে আমাকে মন্ত্রিত্ব দিয়েছেন, আমি তার প্রতিদান দুটি উপায়েই দিতে পারি। এক সততা, দুই কাজ করা। আমি আপনাদের জন্য কাজ করবো। প্রযোজক, পরিচালক, শিল্পীসহ সকল সেক্টর থেকে প্রতিনিধি নিয়ে কমিটি করে দ্রুত ভালো কিছু করার জন্য আমি কাজে নামবো। আপনাদের সব দাবি দাওয়ার প্রতি প্রধানমন্ত্রী শেখ হাসিনা সচেতন এবং আন্তরিক। তারপরও কেন এফডিসি চলচ্চিত্রের বন্ধু হবে না? অবশ্যই হবে। আমি তারানা হালিম যদি এই মন্ত্রণালয়ে থাকি তবে এসব বিরোধ থাকবে না।’
তিনি সবাই এক হয়ে থাকার আহবান জানিয়ে বলেন, ‘আমি নিশ্চিত করে যেতে চাই আগামী বছরের এই দিনে আমরা সবাই এক হয়ে স্মরণকালের সেরা চলচ্চিত্র দিবস পালন করবো। আজকের যা সমস্যা আমি তারানা হালিম তার সমাধানের একান্ত চেষ্টা করবো।’
লাল গালিচায় দাঁড়িয়ে দর্শকদের শুভেচ্ছা জানালেন পপি